b"\n_START_ARTICLE_\nEurydike I av Makedonia\n_START_SECTION_\nDronning av Makedonia\n_START_PARAGRAPH_\nEurydike var f\xc3\xb8dt mellom 410-404 f.Kr., mest sannsynlig i 407 f.Kr. Hun var datter av Sirras, en adelsmann fra Lynkestis. Kong Arrhabaeos fra Lynkestis var hennes bestefar p\xc3\xa5 morssiden, og kjent for \xc3\xa5 ha gjort oppr\xc3\xb8r mot Perdikkas II av Makedonia. Kong Amyntas III av Makedonia giftet seg med den unge prinsessen Eurydike en gang rundt 390 f.Kr., antagelig for \xc3\xa5 sikre freden ved \xc3\xa5 alliere seg mot den felles fiende illyrere. Amyntas hadde blitt beseiret av illyrere i 393 f.Kr. Ti \xc3\xa5r senere ble Amyntas III tvunget til \xc3\xa5 avst\xc3\xa5 en del av sitt rike til greske Khalkis og ved 382 f.Kr. hadde disse grekerne utvidet sin kontroll vestover, inkludert til \xc3\xa5 omfatte Makedonias hovedstad Pella. Den mektigste bystaten p\xc3\xa5 denne tiden var Sparta, og de blandet seg inn og ga hovedstaden Pella tilbake til Makedonia. Prisen var at Amyntas III m\xc3\xa5tte akseptere \xc3\xa5 v\xc3\xa6re underlagt Sparta._NEWLINE_Amyntas III hadde en annen hustru, en slektning ved navn Gygaia, og som hadde tre barn. Ved et tidspunkt klarte Eurydike \xc3\xa5 albue seg fram til \xc3\xa5 bli den dominerende, herskende hustruen. Det er ikke mulig \xc3\xa5 avgj\xc3\xb8re om dette skjedde raskt eller gradvis, om det var knyttet til hennes familie og forbindelser, hennes h\xc3\xb8yere status, alderen til hennes s\xc3\xb8nner, eller en kombinasjon av disse faktorene._NEWLINE_Eurydike var lese- og skrivekyndig, skj\xc3\xb8nt hun l\xc3\xa6rte det sent i livet, antagelig siden hun var del av kultur som hovedsakelig var muntlig. Hennes karriere er preget av kontroverser. I henhold til den romerske historikeren Junianus Justinus konspirerte hun med sin svigers\xc3\xb8nn Ptolemaios fra Aloros om \xc3\xa5 f\xc3\xa5 drept Amyntas III, deretter gifte seg med svigers\xc3\xb8nnen og overlate Makedonias trone til ham. Hennes datter Eurynoe avsl\xc3\xb8rte sammensvergelsen for sin far Amyntas, og han sparte Eurydike for straff p\xc3\xa5 grunn av barna de hadde sammen. Ptolemaios ble heller ikke straffet, antagelig p\xc3\xa5 grunn av innblanding fra den thebanske statsmannen og h\xc3\xa6rf\xc3\xb8reren Pelopidas som holdt sin h\xc3\xa5nd over ham. I 370/369 f.Kr. ble Amyntas likevel drept, og hans eldste s\xc3\xb8nn Aleksander II etterfulgte ham. I 368 f. Kr. ble den nye kongen drept av Ptolemaios. Det skjedde p\xc3\xa5 tross av den avtalen som Pelopidas hadde inng\xc3\xa5tt. Pelopidas tvang da Ptolemaios fra Aloros til ikke utrope seg selv som konge, men \xc3\xa5 opptre som regent for Aleksanders to yngre br\xc3\xb8dre, Perdikkas III og Filip II._NEWLINE_Senere ble det hevdet at Eurydike giftet seg med Ptolemaios. Det er vanskelig \xc3\xa5 forst\xc3\xa5 at hun frivillig giftet seg med sin eldste s\xc3\xb8nns morder, men om det var tilfelle, m\xc3\xa5 hun antagelig ha handlet som hun gjorde for \xc3\xa5 sikre seg innflytelse med hoffet og s\xc3\xa5ledes sikre etterf\xc3\xb8lgelsen for sine gjenv\xc3\xa6rende s\xc3\xb8nner. En annen som dukket opp og gjorde krav p\xc3\xa5 Makedonias trone var en Pausanias av uklar opphav, men var popul\xc3\xa6r og skaffet seg st\xc3\xb8tte hos enkelte i Makedonia. Da han samlet en h\xc3\xa6r, sendte Eurydike bud til den athenske generalen Ifikrates som grunnet en annen allianse var en adoptivs\xc3\xb8nn av den makedonske kongefamilien. Hun ba ham om \xc3\xa5 beskytte sine to s\xc3\xb8nner. Ifikrates seilte nordover og drev Pausanias vekk. Det er ingen bevis for at Ptolemaios hadde noen rolle i Pausanias' fors\xc3\xb8k p\xc3\xa5 \xc3\xa5 ta tronen. Eurydikes handling ved at hun grep inn i de politiske og milit\xc3\xa6re aff\xc3\xa6rene var p\xc3\xa5 alle vis en bemerkelsesverdig modig for en kvinne og til da uten kjent sidestykke._NEWLINE_Fortellingene om Eurydikes sammensvergelse mot sin ektemann og s\xc3\xb8nner er motstridende vurdert mot andre historiske bevis og kan v\xc3\xa6re fabrikkert. Nyere historieforskning har merket seg mange usannsynligheter i Junianus Justinus' fortelling og har anerkjent Aiskines' redegj\xc3\xb8relse, en n\xc3\xa6r samtidige av Eurydikes. Han beskrevet Eurydike som en lojal forsvarer av sine s\xc3\xb8nner, mens et avsnitt fra Plutark beskriver henne som en god rollemodell i utdannelsen av sine barn._NEWLINE_I 365 f.Kr. tok Perdikkas III hevn over mordet p\xc3\xa5 sin bror ved \xc3\xa5 drepe Ptolemaios, og deretter tok han h\xc3\xa5nd om tronen. Det f\xc3\xb8rte til en oppstandelse blant de adelige familiene, og Pelopidas ble tilkalt for \xc3\xa5 gjenopprette freden. Som en del av fredsavtalen ble Filip II tatt med som gissel til Theben. Perdikkas styrte fram til 359 f.Kr. og var allerede svekket i strider med Athen, og fant ut at han ville konfrontere den illyriske herskeren Bardylis. Hans milit\xc3\xa6re ekspedisjon ble en katastrofe og han d\xc3\xb8de sammen med 4000 av sin menn. Etter hans d\xc3\xb8d ble Filip II sluppet fri og kom tilbake til Makedonia for \xc3\xa5 overta tronen._NEWLINE_Eurydike var aktiv i religi\xc3\xb8se kultaktiviteter. Det er mulig at hun finansierte byggingen av tempelet for den kvinnelige guddommen Eukleia ved Aigai. Eukleia representerte \xc3\xa6re og storhet, og godt omd\xc3\xb8mme. Eurydike gjorde en dedikering for polietisi, det vil si til eller for kvinnelige borgere.\n_START_SECTION_\nArkeologiske funn\n_START_PARAGRAPH_\nEurydikes portrettstatue sammen med hennes mest storsl\xc3\xa5tte s\xc3\xb8nn Filip II, hans hustru Olympias, og hennes s\xc3\xb8nnes\xc3\xb8nn Aleksander, og hennes ektemann Amyntas III, ble reist ved den athenske skulpt\xc3\xb8ren Leokares i elfenbein og gull. De ble plassert i Filippeion, en sirkul\xc3\xa6r bygning i Altis ved Olympia, reist av Filip II for \xc3\xa5 feire hans seier i slaget ved Khaironeia (338 f.Kr.)._NEWLINE_Eurydikes grav ble funnet og identifisert av den greske arkeologen Manolis Andronikos i 1987 i Vergina (oldtidens Aigai), et av UNESCOs steder tilh\xc3\xb8rende Verdensarven. Graven er en del av andre kongelige makedonske graver. Sommeren 2001, mellom 13. august og 9. september, ble Eurydikes grav plyndret og syv marmorstatuetter ble stj\xc3\xa5let. Hennes grav hadde dog v\xc3\xa6rt \xc3\xa5pnet og delvis plyndret allerede i antikken, antagelig ikke lenge etter at hun var blitt gravlagt, men plyndrerne hadde tilsynelatende ikke greid \xc3\xa5 gjennomf\xc3\xb8re sin forbrytelse etter hensikten da to skjeletter ble funnet senere. Et leirsk\xc3\xa5lfragment med inskripsjoner, datert til 344/343 f.Kr. ble funnet p\xc3\xa5 innsiden av graven, hvorav to inskripsjoner, en som er datert til 340 f.Kr., har f\xc3\xb8lgende tekst: \xc2\xabEurydika, datter av Sirras, til gudinnen Eukleia.\xc2\xbb\n_START_SECTION_\nStrid om opphav\n_START_PARAGRAPH_\nHistorikeren Plutark hevder at Eurydike var illyrisk, det samme gj\xc3\xb8r ogs\xc3\xa5 Libanios og tilsvarende er ogs\xc3\xa5 uttrykt i det store bysantinske leksikon Suda fra 900-tallet._NEWLINE_Moderne forskere og historikere som Eugene N. Borza, A. B. Bosworth og Kate Mortensen har st\xc3\xb8ttet hennes illyriske opprinnelse, men Robert Malcolm Errington og Charles F. Edson har betvilt en illyrisk slektsbakgrunn og isteden fremmet en bakgrunn i Lynkestis, en region og i tidligere tider ogs\xc3\xa5 et sm\xc3\xa5konged\xc3\xb8mme i \xc3\x98vre Makedonia ved den s\xc3\xb8rlige grensen mot Illyria. Forskjellen er kanskje ikke s\xc3\xa5 stor, bortsett fra at folket i Lynkestis ble betraktet som gresk-makedonere og illyrere ikke, skj\xc3\xb8nt de makedonske kongene giftet seg ogs\xc3\xa5 med illyrere. I en induktiv analyse av de historiske informasjonene over Sirras via et argument a posteriori, har den greske historikeren Elias Kapetanopoulos hevdet at ogs\xc3\xa5 Sirras m\xc3\xa5 ha v\xc3\xa6rt lynkestisk, og ikke illyrisk, s\xc3\xa5ledes ogs\xc3\xa5 Eurydike. Ian Worthington har fremmet en overbeviste sak for at hun er fra Lynkestis, og har hevdet at selv om det er en del strid om hennes etnisitet ved \xc3\xa5 mene at hennes far Sirras kan ha v\xc3\xa6rt illyrisk, \xc2\xaber det imidlertid utenkelig i lys av en kommentar som Attalos ga i bryllupet til Filip i 337, tilsiktet \xc3\xa5 tilsl\xc3\xb8re Aleksanders legitimitet, for hans mor var fra Epirus.\xc2\xbb Han grunnla dette videre med \xc3\xa5 si at \xc2\xabAttalos' h\xc3\xa5n, for\xc3\xb8vrig, g\xc3\xa5r en del i retning av \xc3\xa5 bestemme om Filips mor Eurydike var lynkestisk eller lynkestisk. Om hun hadde v\xc3\xa6rt det sistnevnte, da ville Attalos' bemerkning, underforst\xc3\xa5tt, ha gjort Filip \xc2\xabillegitim\xc2\xbb... Derav var Filips mor antagelig lynkestisk.\xc2\xbb"